别李明府
唐·韩翃

宠光五世要青组，出入珠宫引箫鼓。醉舞雄王玳瑁床，娇嘶骏马珊瑚柱。胡儿夹鼓越婢随，行捧玉盘尝荔枝。罗山道士请人送，林邑使臣调象骑。爱君一身游上国，阙下名公如旧识。万里初怀印绶归，湘江过尽岭花飞。五侯焦石烹江笋，千户沈香染客衣。别后想君难可见，苍梧云里空山县。汗苑芳菲入夏阑，待君障日蒲葵扇。